|  |
| --- |
| Magnus Carlsen |
|  |
| Šalis | Norvegijos vėliava Norvegija |
| Gimė | 1990 m. lapkričio 30 d. (33 metai)Norvegija Tionsbergas |
| Titulas | didmeistris |
| Pasaulio čempionas | pasaulio čempionas nuo 2013 |
| FIDE reitingas | 2822 (2017 m. rugpjūtis) |
| Aukščiausias reitingas | 2882 (2014 m. gegužė) |

**Svenas Magnusas Oenas Karlsenas** (norv. *Sven Magnus Øen Carlsen*; g. 1990 m. lapkričio 30 d. Tionsberge, pietų Norvegija) – norvegų šachmatininkas. Pasaulio čempionu tapo 2013 m. lapkričio 22 d. Čenajuje vykusiame pasaulio šachmatų čempionato mače įveikęs Višvanataną Anandą rezultatu 6½ : 3½ (+3, -0, =7). 2014 m. norvegas pasiekė aukščiausią reitingą šachmatų istorijoje (2882) ir pagerino iki tol pasiektą Gario Kasparovo 2851 reitingą.

Sportinė karjera
----------------

### Vaikystė

M. Karlsenas gimė 1990 m. lapkričio 30 d. Motina Sigrund ir tėvas Henrikas Albertas Karlsenas – abu pagal profesiją inžinieriai. Šeima keliavo: metus gyveno Espe (Suomija), po to Briuselyje, bet 1998 m. grįžo į Norvegiją ir apsigyveno Lomedalene, vėliau persikėlė į Haslumą.
Nuo vaikystės Magnusas rodė polinkį į intelektualinius žaidimus: būdamas dvejų metų galėjo sudėti paveikslėlį iš 50 atskirų iškarpų, o keturių – atlikdavo Lego užduotis, skirtas 10-14 metų vaikams.
Tėvas, pats šachmatininkas (reitingas apie 2100), išmokė žaisti šachmatais, kai jam buvo 5-ri metai. Tačiau vaikas nerodė didelio noro jais žaisti. Tėvas mokė šachmatų ir jo metais vyresnę seserį Eleną. Kartą, kai Magnusui buvo 8, jis pakvietė Eleną sužaisti partiją ir laimėjo.
Nuo to laiko jis pradėjo užsiiminėti šachmatais. Pirmoji knyga buvo B. Larseno „Surask planą". Jis pats vienas ištisas valandas stumdė figūras po lentą, ieškodamas kombinacijų, ar atkartodamas tėvo parodytas partijas ir pozicijas. 1999 m. vasarą, kai jam buvo 8 metai ir 7 mėn. pirmą kartą dalyvavo jauniausiųjų grupėje, Norvegijos jaunių šachmatų čempionate, ir surinko 6½ taško iš 11 galimų.

2000 m. jį pastebėjo didmeistris S. Adgestainas ir jis pradėjo treniruotis Norvegijos aukšto sporto meistriškumo mokykloje. S. Adgestainas jo treneriu paskyrė savo mokinį, tarptautinį meistrą T.B. Hanseną. Lankydamas treniruotes Magnusas greitai progresavo ir per metus prie turėto reitingo pridėjo virš 1000 taškų. Norvegijos visuomenė apie jį išgirdo 2000 m. rugsėjį, kai šalies jaunių komandiniame čempionate, žaisdamas su geriausiais jaunių žaidėjais, surinko 3½ iš 5 ir parodė reitingą 2000.
Nuo 2000 m. rudens iki 2002 m. M. Karlsenas turnyruose ir žaibo turnyruose sužaidė beveik 300 reitinguotų partijų. Be šachmatų, kuriais treniravosi po 3-4 val. per dieną, kitą laiką leisdavo su futbolu, mėgo slidinėjimą ir skaitė komiksus.

Po dvejų metų jį pradėjo treniruoti to meto šalies geriausias šalies žaidėjas didmeistris S. Adgestainas. Kai 2003 m. tapo tarptautiniu meistru, M. Karlsenas pasiėmė mokykloje atostogų, kad galėtų dalyvauti 2003 m. tarptautiniuose turnyruose. Tais pačiais metais jis buvo 3-ias Europos vaikų iki 14-kos metų čempionate.

### Didmeistris

2004 m. liepos mėn. M. Karlsenas, jau didmeistris, duoda simultaną Moldėje
Šachmatų pasaulyje į M. Karlseną buvo atkreiptas dėmesys po jo pergalės 2004 m. Koruso šachmatų turnyro C grupėje. Už šią pergalę jam buvo suteiktas pirmas didmeistrio balas. Pažymėtina jo pergalė paskutiniame rate, kai aukodamas figūras užmatavo Ernstą Sipkę. Ši M. Karlseno pergalė paskatino Liubomirą Kavaleką patalpinti straipsnį „Vašington Post" pavadinimu „Šachmatų Mocartas".

Sekantį didmeistrio balą įvykdė 2004 m. Maskvos Aerofloto atvirajame turnyre. 2004 m. kovo mėn Reikjaviko žaibo turnyre įveikė buvusį pasaulio čempioną A. Karpovą. Šis turnyras vyko dieną prieš greitųjų šachmatų atkrentamąjį turnyrą, kur jau pirmajame rate teko susitikti su tuomet aukščiausiąjį reitingą turinčiu Gariu Kasparovu. Pirmąją partiją Magnusas baigė lygiosiomis, o antrojoje 32 ėjime teko nusileisti ir iškristi iš turnyro.

2004 m. balandžio 26 d. šeštajame Dubajaus šachmatų atvirajame turnyre įvykdė 3-iąjį didmeistrio balą ir tapo didmeistriu. Tuo metu per visą istoriją buvo jauniausias didmeistris (vėliau jį aplenkė Sergejus Karjakinas iš Ukrainos ir P. Negi iš Indijos).

### Tarptautiniai turnyrai

2006 m. Norvegijos šachmatų čempionate M. Karlsenas buvo netoli vienvaldžio čempiono titulo, bet pralaimėjus paskutiniame rate B. Ostenstadui, teko dalintis pirma vieta su S. Adgestainu. Tiesa, po dviejų savaičių, žaidžiant mačą su S. Adgestainu, Magnusas, laimėjęs prieš savo trenerį, pirmą kartą tapo Norvegijos čempionu.

2007 m. prestižiniame Linareso šachmatų turnyre, M. Karlsenas žaidė su aukščiausius reitingus turinčiais žaidėjais: Veselinu Topalovu, Višvanatanu Anandu, Piotru Svidleriu, Aleksandru Morozevičiu, Levonu Aronianu, Peteriu Leko ir Vasiliju Ivančiuku. Turėdamas žymiai žemesnį reitingą, jis užėmė 2-ąją vietą. Jo pasirodymo šiame turnyre reitingas – 2778.

2007 m. rugpjūčio mėn. laimėjo tarptautinio šachmatų festivalio Bylyje didmeistrių turnyrą ir tapo jauniausiu žaidėjų kada nors laimėjusiu 18 kategorijos turnyrą. Tuoj po turnyro Karlsenas žaidė Arktikos šachmatų iššūkio turnyre Trumsėje, kur užėmė 4 vietą. Turnyre dalyvavo ir jo tėvas Henrikas, prieš kurį jis laimėjo 6-ajame rate.

### Reitingų viršūnėje

M. Karlsenas 2008 m.
2008 m. žaisdamas antrą kartą Koruso turnyro A grupėje, M. Karlsenas pasirodė geriau nei 2007 m. ir surinko 8 taškus iš 13 galimų (pasirodymo reitingas 2830), laimėjo penkias partijas (tame tarpe juodaisiais prieš V. Kramniką), dvi pralaimėjo ir šešias baigė lygiosiomis. Tai leido pasidalinti pirmąją vietą su Levonu Aronianu ir tapti jauniausiu žaidėju, kada nors laimėjusiu 20-os kategorijos turnyrą.

2009 m. Nankine M. Karlsenas laimi 21-os kategorijos „Perlų pavasario" turnyrą, lenkdamas 2,5 taško V. Topalovą, kuris tuo metu pasaulyje turėjo aukščiausią reitingą. Jo pasirodymo turnyre reitingas – 3002 buvo įvertintas, kaip vienas iš aukščiausių rezultatų šachmatų istorijoje.

2009 m. lapkričio mėn. M. Karlsenas Maskvoje, laimėjęs 2009 m. pasaulio žaibo šachmatų čempionatą žaidė Londone klasikinių šachmatų varžybose, kur pirmajame rate poziciniu stiliumi nugalėjo V. Kramniką, o po to ir varžybose. Ši pergalė leido jam, aplenkus V. Topalovą pakilti į FIDE reitingų 1-ąją vietą.

2009 m. pradžioje jo personaliniu treneriu tapo buvęs pasaulio. čempionas G. Kasparovas. Jo bendradarbiavimas su juo baigėsi 2010 m. kovą. Interviu vokiečių žurnalui Špigel M. Karlsenas tikino, kad jie vis dar palaiko ryšius, ir kad dar lankys G. Kasparovo treniruočių stovyklas.

2010 m. M. Karlsenas laimėjo Korus šachmatų turnyrą, 2010 m. Gintaro turnyrą, Baznos karaliai ir Nankino turnyrus. 2010 m. gegužę paiškėjo, kad M. Karlsenas padėjo Višvanatanui Anandui pasirengti 2007, 2008 ir 2010 pasaulio šachmatų čempionatams.

2010 m. gruodį M. Karlsenas laimėjo Londono „Klasikinių šachmatų" turnyrą, kuriame dalyvavo Višvanatanas Anandas ir Vladimiras Kramnikas.
2011 m. birželio mėn. Dėl geresnių papildomų rodiklių laimėjo „Baznos karaliai" dviejų ratų superturnyrą, kuriame, kartu su S. Karjakinu surinko po 6½ taško iš 10.

Spalio mėn. Bilbao turnyre, kuriame už pergalę buvo skiriama po 3 taškus, o už lygiąsias -1, jis kartu su V. Ivančiuku, surinkę po 15 taškų, užėmė 1-2 vietas. Nugalėtojui išaiškinti paskirtą žaibo partijų mačą laimėjo M. Karlsenas ir tapo Bilbao turnyro nugalėtoju..

Lapkričio mėn. surinkęs po lygiai taškų su L. Aronianu, dėl geresnių rodiklių laimėjo M. Talio atminimo turnyrą Maskvoje.

Nors gruodžio mėn Londono klasikinių šachmatų turnyre buvo 3-ias (po V. Kramniko ir H. Nakamuros) turnyre surinkti taškai leido pasiekti asmeninį reitingo rekordą – 2835.

2012 m. sužaidė 50 klasikinių partijų ir nugalėjo trijuose turnyruose: M. Talio atminimo , San Paule/Bilbao ir Londone, o Bylyje užėmė 2-ąją vieta bei pasidalino sidabrą Veik an Zee. Bendras rezultatas (+19,-2, = 29), arba 67% galimų taškų – aukščiausias jo karjeroje nuo 2006 m. kai pradėjo dalyvauti elitiniuose turnyruose. Parodyti turnyruose rezultatai: +3, +2, +4, +3 ir +5 visą laiką augino reitingą nuo 2835 (2012 m. sausis) iki 2861 (2013 m. sausis).

### Kova dėl pasaulio čempiono titulo

M. Karlsenas Veik an Zėjės turnyre, 2013 m. sausio mėn.
2013 m. sausio mėn M. Karlsenas 3-ią kartą laimėjo superturnyrą Veik an Zee, kuriame parodė reitingą 2933 ir 1,5 taško aplenkė L. Aronianą bei dviem – V. Anandą ir S. Karjakiną
 
2013 m. kovo mėn. žaidė kandidatų turnyre ir po atkaklios kovos iškovojo teisę 2013 m. žaisti pasaulio čempionato mačą su V. Anandu.

2013 m. lapkričio mėn. Čenajuje žaidė pasaulio čempionato mačą ir, nugalėjęs Višvanataną Anandą 6½ : 3½, tapo pasaulio šachmatų čempionu.

2014 m. lapkričio 7–23 d. Sočyje (Rusija) žaidė mačą dėl pasaulio čempiono titulo su pretendentu Višvanatanu Anandu, kuris pasibaigė po 11-os partijos. Nugalėjo Magnus Karlsenas rezultatu 6½ : 4½ (+3 -1 =7) ir išsaugojo titulą.

2021 m. lapkričio 20–gruodžio 12 Dubajuje žaidė pasaulio šachmatų čempionato mačą su 2020 – 2021 m. Kandidatų turnyras|Kandidatų turnyro ]] nugalėtoju, Rusijos didmeistriu Janu Nepomniaščiu.

2016 m. lapkričio 11–30 d. Niujorke žaidė 12 partijų mačą su rusų didmeistriu Sergeju Karjakinu. Nors, laimėjęs 8-ąją partiją, pirmas į priekį mače išėjo Sergejus Kariakinas, bet M. Karlsenas laimėjo 10-ąją ir išlygino mačo rezultatą. Sekančios dvi partijos baigėsi lygiosiomis ir pagrindinis mačas baigėsi taikiai – 6:6 (+1, =5, -1). Žaidžiant papildomas 4-ias greitųjų šachmatų partijas, M. Karlsenas, po pirmų dviejų lygiųjų, laimėjo trečiąją ir ketvirtąją partijas ir išlaikė pasaulio čempiono titulą.

2018 m. lapkričio 9–28 Londone žaidė pasaulio šachmatų čempionato mačą su Kandidatų turnyro  nugalėtoju, JAV didmeistriu Fabianu Karuanu.

Susitikimas buvo atkaklus: pagrindinis 12-kos partijų mačas baigėsi lygiosiomis 6-6 (visos partijos, taip pat, lygiosiomis). Pagal nuostatus buvo žaidžiamas papildomas greitųjų (25 min. + 10 sek) partijų mačas. Jį 3-0 laimėjo Magnus Karlsenas.

Tai buvo jo 4-as laimėtas FIDE pasaulio šachmatų čempionato mačas, kuris sekantiems dvejiems metams užtikrino jam pasaulio čempiono titulą.

2021 m. lapkričio 20–gruodžio 12 Dubajuje žaidė pasaulio šachmatų čempionato mačą su 2020 – 2021 m. Kandidatų turnyro nugalėtoju, Rusijos didmeistriu Janu Nepomniaščiu. 

Buvo žaidžiamas 14-kos partijų mačas. Jį nesunkiai **7½ : 3½** (+4,-0,=7) laimėjo Magnusas Karlsenas. Kovoje dėl pasaulio čempiono vardo - tai 5-as jo laimėtas mačas.

Netrukus po  2021 m. mačo  Karlsenas pareiškė, kad daugiau nebegins titulo. Tai vėliau patvirtino ir FIDE savo 2022 m. liepos 20 d. pranešime.

Jam atsisakius žaisti 2023 m. FIDE organizavo mačą dęl pasaulio čempiono titulo tarp dviejų geriausių 2022 m. kandidatų turnyro žaidėjų: Jano Nepomniaščio ir Dyno Lyreno. Mačas vyko 2023 m. balandžio 7–30 d. Astanoje. Sužaidus pagrindines mačo partijas buvo lygu, bet Dynas Lyrenas, papildomas greitųjųjų šachmatų partijas žaidė sėkmingiau. Tad laimėjęs mačą bendru rezultatu **9,5 – 8,5**, Dynas Lyrenas tapo naujuoju pasaulio šachmatų čempionu.

### Greitieji šachmatai

M. Karlsenas sėkmingai žaidžia ir su trumpa laiko kontrole. Jis iki 2023 metų laimėjo šešis aukso: 2009, 2014, 2017, 2018, 2019 ir 2022; du sidabro: 2012, 2016 ir vieną bronzos medalį 2010 m. pasaulio žaibo šachmatų čempionatuose.

Pasaulio greitųjų šachmatų čempionatuose iki 2023 m. laimėti - keturi aukso: 2014, 2015, 2019 ir 2022; vienas sidabro (2012) ir du bronzos medaliai (2016, 2021).

Šaltiniai
---------

1. ↑  „Dylan Loeb McClain. Darbuojiesi dėl šachmatų ateities? Statyk už šį norvegą. (2008 m. Nytimes)" (anglų). Suarchyvuota iš originalo 2018-04-29. Nuoroda tikrinta 2020 m. rugpjūčio 23 d..`{{cite web}}`: CS1 priežiūra: netinkamas URL (link)
2. ↑
3. ↑  „Šachmatų didmeistrio Magnuso Karlseno biografija" (anglų). Suarchyvuotas originalas 2010-07-17. Nuoroda tikrinta 2020 m. rugpjūčio 23 d..
4. ↑
5. ↑
6. ↑  „Karlsenas Talio atminimo turnyro paskutiniame rate paveja Aronianą ir pagal papildomus rodiklius užima pirmąją vietą" (anglų). Suarchyvuotas originalas 2011-11-26. Nuoroda tikrinta 2020 m. rugpjūčio 23 d..
7. ↑   Archyvuota kopija 2013-12-13 iš Wayback Machine projekto.
8. ↑
9. ↑  „Didmeistrių turnyro A rezultatai" (anglų). Suarchyvuota iš originalo 2013-09-17. Nuoroda tikrinta 2020 m. rugpjūčio 23 d..`{{cite web}}`: CS1 priežiūra: netinkamas URL (link)
10. ↑  „2016 m. Pasaulio šachmatų čempionatas" (anglų). Suarchyvuotas originalas 2019-05-31. Nuoroda tikrinta 2016 m. gruodžio 22 d.. `{{cite web}}`: Cite has empty unknown parameter: `|2=` (pagalba)
11. ↑  „2018 m. pasaulio šachmatų čempionatas. Karlsenas-Karuana" (anglų). Suarchyvuotas originalas 2018-11-11. Nuoroda tikrinta 2018 m. gruodžio 6 d..
12. ↑  „Magnus Karlsenas laimi papildomas partijas ir lieka pasaulio šachmatų čempionu" (anglų). Suarchyvuota iš originalo 2018-11-29. Nuoroda tikrinta 2020 m. rugpjūčio 23 d..`{{cite web}}`: CS1 priežiūra: netinkamas URL (link)
13. ↑  „2021 m. pasaulio čempionato mačo Karlsenas – Nepomniaščis apžvalga" (anglų). Nuoroda tikrinta 2022 m. kovo 1 d.. `{{cite web}}`: no-break space character in `|title=` at position 5 (pagalba)
14. ↑  „M. Karlsenas gintų titulą tik prieš Alirezą Firusdžą" (anglų). Nuoroda tikrinta 2023-05-02.
15. ↑  „FIDE prezidento pareiškimas dėl Magnuso Carlseno pranešimo" (anglų). Nuoroda tikrinta 2023-05-02.
16. ↑  „Pasaulio čempionatas, atkrintamosios – Dynas Lyrenas laimi karūną!" (anglų). Nuoroda tikrinta 2023-05-02.

Nuorodos
--------

|  |  |
| --- | --- |
|  | **Vikiteka: Magnus Carlsen** – vaizdinė ir garsinė medžiaga  |

* Magnus Carlsen tinklavietė
* Fanų portalas
* Chessgraphs.com rating history for Magnus Carlsen, graphed in comparison to other top chess players
* Magnusas Karlsenas. Pasaulio čempiono biografija
* Manuso Karlseno pasiekimai

| Sporto pozicijos |
| --- |
| Prieš tai:**Višvanatanas Anandas** | **Pasaulio šachmatų čempionas**2013 - 2023 | Po to:**Dynas Lyrenas** |

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RPasaulio šachmatų čempionai |
| --- |
|  |
| Neoficialūs čempionai (iki 1886 m.) | 
Luisas Ramirezas de Liucena · Pedro Damiano · Ruy Lopesas · Leonardas da Kutri· Paulas Boi · Alesandras Salvio · Džioakinas Grekas · Legalis de Kermeras · Fransua Filidoras · Aleksandras Dešapelis · Luisas Šarlis de la Burdonė · Pjeras Sent-Amanas · Hovardas Stauntonas · Adolfas Andersenas  · Polas Morfis  · Vilhelmas Šteinicas  · Johanesas Cukertortas |
|  |
| Oficialūs čempionai (po 1886 m.) | 
Vilhelmas Šteinicas · Emanuelis Laskeris · Chosė Raulis Kapablanka · Aleksandras Aliochinas · Maksas Eivė · Michailas Botvinikas · Vasilijus Smyslovas · Michailas Talis · Tigranas Petrosianas · Borisas Spaskis · Robertas Fišeris · Anatolijus Karpovas · Garis Kasparovas |
|  |
| Padalintas titulas | 

|  |  |
| --- | --- |
| Klasikiniai | 
Garis Kasparovas · Vladimiras Kramnikas |
|  |
| FIDE | 
Anatolijus Karpovas · Aleksandras Chalifmanas · Višvanatanas Anandas · Ruslanas Ponomariovas · Rustamas Kasimdžanovas · Veselinas Topalovas |

 |
|  |
| Oficialūs čempionai | 
Vladimiras Kramnikas · Višvanatanas Anandas · Magnusas Karlsenas · Dingas Liženas |

 |